Na osnovu člana 38. stav (2) Zakona o upravljanju otpadom („Službene novine Federacije BiH“, broj: 33/03, 72/09 i 92/17), federalna ministarica okoliša i turizma donosi

**PRAVILNIK O IZMJENAMA I DOPUNAMA PRAVILNIKA O PREKOGRANIČNOM PROMETU OTPADA**

**Član 1.**

U Pravilniku o prekograničnom prometu otpada („Službene novine Federacije BiH“, broj: 7/11, 39/15 i 25/19 – u daljem tekstu: Pravilnik) u članu 5. stav (2) riječ: “na” zamjenjuje se riječi: “do”.

**Član 2.**

U članu 7. stav (1) mijenja se i glasi: “Svaku pošiljku neopasnog otpada koja se uvozi u Federaciju Bosne i Hercegovine mora pratiti saglasnost Ministarstva o dozvoli za uvoz neopasnog opasnog otpada, formular OPP i formular Dokumenta o prometu. Uz zahtjev za izdavanje saglasnosti za uvoz neopasnog otpada u Federaciju BiH, pored dokumentacije koju Ministarstvo pribavlja po službenoj dužnosti (dozvola za upravljanje otpadom ili okolišna dozvola) potrebno je dostaviti slijedeće:

1. Osnovna dokumentacija:

* Dokaz o registraciji (Rješenje o upisu u sudski registar)
* Obavijest o prekograničnom prometu - Notifikacija na formularu OPP i Formular Dokumenta o prometu DOP u dva primjerka
* Ugovor između podnosioca obavijesti (izvoznika) i postrojenja za obradu otpada (uvoznika)
* Izjava uvoznika: da se otpad koji je predmet uvoza ne nalazi u potrebnim količinama na tržištu Bosne i Hercegovine, da se otpad koji je predmet zahtjeva uvozi u Federaciju Bosne i Hercegovine radi aktivnosti povrata materijala ili energije ili da se otpad koji je predmet zahtjeva nakon tretmana može plasirati na domaćem ili inostranom tržištu i da se otpad koji je predmet zahtjeva neće odlagati u Bosni i Hercegovini (ovjerena kod nadležnog organa u Federaciji BiH)
* Zapisnik o inspekcijskom nadzoru

1. Dodatna dokumentacija (za određene vrste neopasnog otpada- otpad od automobila, guma i srodnih vrsta otpada, otpad od proizvodnje boja, tonera i srodnih vrsta otpada, otpad koji sadrži plastiku, tekstil i srodne vrste otpada kao i ostale vrste neopasnog otpada koji potiču od opasnih komponenti i nisu specificirane na drugi način), pored dokumentacije koju Ministarstvo pribavlja po službenoj dužnosti ( Rješenje od nadležnog kantonalnog ministarstva u skladu sa Pravilnikom o ispunjavanju uslova tehničke opremljenosti poslovnih prostora za obavljanje djelatnosti prikupljanja, prerade i proizvodnje otpadnih materijala i sekundarnih sirovina („Službene novine Federacije BiH“, broj 03/00)):

* Finansijska garancija ili polisa osiguranja u skladu sa Uredbom o finansijskih garancija kojima se može osigurati prekogranični transport otpada („Službene novine Federacije BiH“, broj 41/05)
* Drugi dokazi po zahtjevu ministarstva (hemijska analiza, ugovori o konačnom zbrinjavanju otpada ili konačnoj destinaciji otpada - ugovori o konačnoj destinaciji guma nakon protektiranja i sl.)

**Član 3.**

U članu 10. dodaje se stav (2) koji glasi “ Izvoznik neopasnog otpada dužan je najaviti svaku pošiljku neopasnog otpada tri dana prije otpremanja Carinskoj upravi na graničnom prijelazu preko kojeg će se obaviti izvoz neopasnog otpada.

**Član 4.**

1. U članu 11. iza stava (1) dodaje se novi stav (2) koji glasi: “Primatelj neopasnog otpada (uvoznik) mora voditi evidenciju o preuzetim količinama neopasnog otpada na Formularu Dokumenta o prometu kao i imati dokaze da je otpad zbrinut na okolišno prihvatljiv način nakon uvoza svih planiranih količina u skladu sa izdatom saglasnosti Ministarstva“.
2. “Dosadašnji stav (2) postaje stav (3).”

**Član 5.**

Iza člana 13. dodaje se novi član 13a. koji glasi:

„Član 13a“

1. „ Prekogranični promet neopasnog otpada smatra se nezakonitim u jednom od slijedećim slučajevima:
2. uz saglasnost dobivenu od zainteresiranih država falsifikatom, krivim tumačenjem ili prevarom
3. koji stvarno u materijalnom smislu nije u skladu s dokumentacijom
4. koji dovodi do skladištenja ili odlaganja otpada izvan lokacije za skladištenje koja je predviđena u Obavijesti o prekograničnom prometu otpada (OPP) i salasnosti Ministarstva
5. čiji se tretman, skladištenje ili plasman ne izvrši kako je planirano u skladu s uvjetima iz Obavijesti o prekograničnom prometu otpada (OPP) i saglasnosti Ministarstva.
6. U slučaju nezakonitog prometa neopasnog otpada primatelj (uvoznik) mora zbrinuti otpad na okolišno prihvaljiv način u roku od 30 dana u skladu sa instukcijama Ministarstva i nadležnih inspekcijskih organa.

**Član 6.**

Ovaj Pravilnik stupa na snagu narednog dana od dana objavljivanja u "Službenim novinama Federacije BiH".

M I N I S T R I C A

Dr. Edita Đapo

Broj: \_\_\_\_\_\_\_\_\_\_\_\_\_\_\_\_\_\_\_\_\_

Datum:\_\_\_\_\_\_\_\_\_\_\_\_\_\_\_\_\_\_\_\_ godine

**OBRAZLOŽENJE**

1. **Zakonski osnov**

Zakonski osnov za donošenje Pravilnika o dopunama Pravilnika o prekograničnom prometu otpada sadržan je u odredbama članu 38. Zakona o upravljanju otpadom („Službene novine Federacije BiH“, broj: 33/03, 72/09 i 92/17), prema kojem Federalni ministar provedbenim propisom dodatno reguliše prekogranični promet otpada.

Članom 1. definiše se vremenski period na koji se može izdati saglasnost.

Članom 2. definišu se uslovi za uvoz neopasnog otpada i uslovi uvoza posebnih kategorija neopasnog otpada.

Članom 3. definišu se obaveze Izvoznika neopasnog otpada

Članom 4. definišu se obaveze Uvoznika/primatelja neopasnog otpada.

Članom 5. definišu se slučajevi u kojim se pošiljke neopasnog otpada smatraju nezakonitim.

Članom 6. definiše se stupanje na snagu ovog podzakonskog akta.

1. **Razlozi za donošenje**

Razlog za donošenje Pravilnika o izmjenama i dopunama Pravilnika o prekograničnom prometu otpada je poboljšanje kontrole uvoza neopasnog otpada, jasnije definisanje koje vrste neopasnog otpada se trebaju dodatno kontrolisati i osigurati finasijskim garancijama prilikom uvoza u Federaciju BiH. U praksi se pokazala potreba za većom kontrolom određenih vrsta neopasnog otpada koje su pomenute ovim Pravilnikom, a neke od njih su pod posebnim kontrolama i u zemljama EU.

1. **Finansijska sredstva**

Za realizaciju Pravilnika o izmjenama i dopunama Pravilnika o prekograničnom prometu otpada nisu potrebna dodatna finansijska sredstva.

1. **Usaglašenost propisa sa pravnim poretkom Evropske unije**

Pravilnikom o izmjenama i dopunama Pravilnika o prekograničnom prometu otpada se ne vrši usaglašenost sa provedbenim poretkom Evropske unije.